Lokale Rotary-klubber i Hjørring er på banen med planer om en ny turistmagnet - et IT-oplevelsescenter. - Det skal være stort, det er ikke en investering på 20-40 millioner, vi snakker om, det er meget mere, når vi skal være sikre på, at det bliver en virkelig oplevelse, siger advokat Jesper Langsted fra den styregruppe, der er nedsat til at føre tankerne ud i livet. - Det er ikke selve teknologien, der skal lokke gæsterne inden for. Det er de oplevelser informationsteknologien kan skabe for folk. - Vi arbejder sammen med forskere på Aalborg Universitet, så projektet kan få det rette format. Udsigten til et sådant IT-oplevelsescenter vækker begejstring i Hjørring. - Det er jo en ren turistmagnet, som her er på vej, derfor tøver vi ikke med midler til forberedelsesarbejdet, siger Hjørrings borgmester, socialdemokraten Finn Olesen. - Jeg er overbevist om, at et sådant center ikke alene bliver til glæde for landsdelens turister, men også for vore egne borgere. I første omgang har Hjørring Kommune bevilget 150.000 kroner til det videre udviklingsarbejde. Detaljerne er endnu ikke på plads. Det vil de komme i den nærmeste tid. Placeringen af IT-oplevelsescentret er heller ikke afgjort, men der satses på Hjørring-Sindal-området, mellem de to vendsysselske motorveje. - Med en sådan placering er vi ikke i tvivl om, at der kommer "kunder i butikken", siger Jesper Langsted. - Flere millioner nordmænd og svenskere færdes i forvejen gennem området, og der vil ganske givet komme endnu flere, når der kan bydes på en oplevelse, som den vi arbejder med. Folkene bag IT-oplevelsescentret satser på, at de mange etableringsmillioner hurtigt kommer i kassen, så centret kan står færdigt i foråret 2011.

Referat:
Et oplevelsescenter til adskillige millioner er på vej til at understøtte områdets helårsturisme